ካሜሩን 2019 | ዋልያዎቹ በሜዳቸው ነጥብ ጥለዋል
ለ2019 የካሜሩን የአፍሪካ ዋንጫ ለማለፍ ከኬንያ፣ ጋና እና ሴራሊዮን ጋር የተደለደሉት ዋሊያዎቹ ዛሬ የምድብ ሶስተኛ ጨዋታቸውን በባህር ዳር ዓለማቀፍ ስታዲየም አከናውነው ያለግብ በአቻ ውጤት አጠናቀዋል።በ4-4-2 አሰላለፍ ወደ ሜዳ የገቡት ኬንያዎች አሁንም ጫና ማድረጋቸውን ቀጥለው በ27ኛው ደቂቃ በኤሪክ ጆሃና ሙከራ ግብ ለማስቆጠር ተቃርበው ነበር።  ሆኖም የኤሪክን ኳስ ግብ ጠባቂው ሳምሶን አድኗታል። ከደቂቃ በኋላ ለደረሰባቸው ጥቃት ወዲያው ምላሽ የሰጡት ዋሊያዎቹ አስቆጪ የግብ ማግባት ሙከራ በሽመልስ በቀለ አድርገዋል። በግራ መስመር አብዱልከሪም ለዳዋ ያቀበለውን ኳስ ዳዋ ለሽመለስ አቀብሎት ሽመልስ ኳሷን ወደ ግብ መትቶ ኢላማዋን በመሳት የግቡን መረብ ነክታ ወደ ውጪ ወታለች። በመጀመሪያው አጋማሽ በቀኝ መስመር አድልተው ሲያጠቁ የነበሩት ዋልያዎቹ በተለይ በዳዋ እና በሽመልስ አማካኝነት የግብ ማግባት ሙከራዎችን ለማድረግ ሲጥሩ ነበር። 
በሁለተኛው አጋማሽ ሁለቱም ቡድኖች የአጨዋወትም ሆነ የተጨዋች ለውጥ ሳያደርጉ ወደ ሜዳ በመግባት ሁለቱም ኳስን ለመቆጣጠር ሲጥሩ ተስተውሏል። ነገር ግን ከመጀመሪያው አጋማሽ በተለየ ዋሊያዎቹ ሙከራዎችን በተከታታይ ያደረጉ ሲሆን ፍሬ ግን ማፍራት አልቻሉም።
በ53ኛው ደቂቃ ዋሊያዎቹ ሌላ አስቆጪ እድል ሲያገኙ አጋጣሚውን ግን ለመጠቀም ተሸግረው እድሉን አምክነውታል። ቡድኑን በአምበልነት ሲመራ የነበረው ጌታነህ ለሽመልስ የሰጠውን ኳስ ሽመልስ ወደ ሞክሮ ተከላካዮች ተረባርበው አውጥተዋታል። አሁንም ግብ ለማስቆጠር የጣሩት የአሰልጣኝ አብርሃም ልጆች በ60ኛው ደቂቃ ከመዓዘን የተሻገረውን ኳስ ጋቶች በግምባሩ ቢገጨውም አደጋ መፍጠር ሳይችል ቀርቷል። 

በመጨረሻዎቹ ደቂቃዎች ኬንያዎች ያገኙትን ውድ አንድ ነጥብ ላለማጣት በጥብቅ የመከላከል አደረጃጀት ሲጫወቱ የነበረ ሲሆን በመልሶ ማጥቃት አንዳንድ አጋጣሚዎችን ለመፍጠር ቢሞክሩም በዚህ አጋማሽ ግልፅ የግብ እድል መፍጠር አልቻሉም።
ሁለቱ ቡድኖች ከአራት ቀናት በኋላ በመጪው ሰኞ ናይሮቢ ላይ የምድቡ አራተኛ ጨዋታቸውን ያከናውናሉ።